**Beovizija 2006.** je bila četvrta po redu Beovizija, takmičarski festival zabavne muzike i srpsko polufinale izbora za predstavnika državne zajednice Srbije i Crne Gore na Pesmi Evrovizije 2006. u Atini, na kojem u krajnjem ishodu kontroverze na sutrašnjoj Evropesmi-Europjesmi SCG nije učestvovala. Beovizija 2006. je održana 10. marta u beogradskom Sava Centru. Učestvovale su 23 pesme, a pobedila je numera *Ludi letnji ples* u izvođenju Flamingosi i Luisa.

Program Beovizije 2006. vodili su Jelena Jovičić i Boda Ninković. Trajala je izuzetno dugo—preko 4 sata, pošto su umesto dotadašnje zasebne revije pobednika nekoliko dana kasnije, godišnje nagrade Festivala za 2005. i nagrade umetničkog saveta Festivala dodeljene iste večeri. O pobedniku Beovizije 2006. je odlučivao osmočlani žiri, sa glasovima publike putem teleglasanja u ulozi devetog člana.

Prema pravilniku izbora za predstavnika Srbije i Crne Gore na Pesmi Evrovizije 2006. u Atini, na Beoviziji i Monteviziji se trebalo takmičiti po 20 pesama, od kojih bi onda po 10 prvoplasiranih nastupiti na finalnoj večeri Evropesme-Europjesme 11. marta u Beogradu. Kako je, međutim, Radio-televizija Srbije 27. januara najavila učešće 24 pesme na Beoviziji 2006, naknadno je postignut dogovor da se na Evropesmu-Europjesmu plasira po 12 najbolje plasiranih kompozicija sa oba festivala. Pesme su unapred predstavljene publici, po dve ili tri svakog dana, u posebnim emisijama koje su zajednički realizovale RTS i RTCG. Zvezde Granda i Šaban Bajramović su povukli svoju pesmu *Blizina*; iako se o ovome dugo nagađalo, povlačenje je zvanično potvrđeno tek na dan takmičenja.

Organizatori su sami odredili poredak pesama, grupišući većinu favorita u blok pozicija pred kraj takmičenja, koje se uopšteno smatraju najboljim. Svakoj je prethodila kratka "razglednica" sa nekoliko fotografija starog Beograda, a u pauzama između blokova po šest pesama Jelena i Boda su izvodili kolaž beogradskih šlagera i evrovizijskih nastupa. Dok evrovizijska pravila ograničavaju ukupan broj izvođača na šest, na Beoviziji su pesme uz šest izvođača mogle imati i tri prateća vokala, a neretko su tolerisani i vokali nasnimljeni na matricu, kao što je bio slučaj sa ženskim vokalima u pobedničkoj pesmi. Za razliku od prethodnih godina, Beovizija 2006. imala je veliki broj kvalitetnih pesama, no ne i jasnog favorita. Marina Tucaković je još ranije najavila da će na Evropesmi-Europjesmi glasove srpskih članova žirija dobiti pesma koja na Beoviziji pobedi u teleglasanju. Pored uobičajenog brzog popa (Maja Nikolić, Tijana Dapčević, Romana) i snažnih balada (Mari Mari, Ivana Knežević), bili su predstavljeni i turbo-folk (Ana Bekuta, Blizanci), etno-pop (Mari Mari, Biber), i neobičan tehno (Ivana Jordan). Većina debitanata je veoma korektno vokalno iznela svoje nastupe. Koreografija na ovoj Beoviziji bila je očigledno predmet velike pažnje skoro svih učesnika i po *sve na sunce* pristupu dovedenom do vrhunca ravna pravoj Evroviziji. Osim izvanredne koreografije Ivane Jordan istakao se i brz, provokativan, i upamtljiv nastup Ane Nikolić, a ostale su upamćene i rimske dvokolice u kojima su Anu Bekutu u stilu Bena Hura na scenu dovezli "legionari", kao i pokušaj skandaloznog nastupa kvazi-lezbijskog sastava Julija & Julija, u kojem su dva oskudno obučena beogradska stripera u scenskoj pratnji pred kraj nastupa odšetali zagrljeni u donjem vešu (*nil puan*).

Za teleglasanje je ostavljeno 30 minuta, mada je do početka saopštavanja glasova žirija proteklo celih 45. U ovom, revijalnom delu programa, dodeljene su i godišnje nagrade Festivala za 2005. godinu i izvedeni nastupi dobitnika. Zdravko Čolić i Željko Joksimović su se na nagradama zahvalili samo snimljenom porukom. Sastav godine, No nejm, dočekan je pomešanim ovacijama i zvižducima publike, a Danijel Alibabić se zahvalio "divnoj publici" na prijemu.

Dan kasnije
-----------

Na Evropesmi-Europjesmi, održanoj 11. marta 2006. u komično podeljenom glasanju žirija iz obe države članice u kojem su, između ostalog, dve prvoplasirane pesme sa Beovizije, kao i svake druge godine, dobile po nula poena od svih sudija iz Crne Gore, numera *Ludi letnji ples* je i pored najvećeg broja glasova gledalaca u teleglasanju u konačnom plasmanu bila druga, što je ishodovalo nasilnim rasulom u Sava centru i celonedeljnim skandalom i natezanjem između RTS i RTCG nakon kojeg je UJRT odlučio da Srbija i Crna Gora neće učestvovati na Pesmi Evrovizije 2006. Više o ovome u članku Evropesma-Europjesma.

Državna zajednica Srbija i Crna Gora je prestala da postoji u junu 2006. Beogradski nedeljnik *Vreme* je pisao kako će "raspad zajednice biti zapamćen po bizarnom skandiranju ’Hoćemo Flamingose’". Beovizija je od 2007. godine nacionalni izbor za predstavnika Srbije na Pesmi Evrovizije.

Rezultati i nagrade
-------------------

|  |
| --- |
| ***Rezultati Beovizije 2006.*** |
| R | N | Pesma | Izvođač | 1 | 2 | 3 | 4 | 5 | 6 | 7 | 8 | TG | 9 | Σ | Kompozicija | Tekst | Aranžman |
| **1** | 21 | *Ludi letnji ples* | Flamingosi i Luis | 12 | 6 | 12 | 10 | 10 | 10 | 12 | 10 | *10128* | 12 | **94** | G.Stanković, O.Amidžić  | O.Amidžić  | A.Kobac |
| **2** | 18 | *Romale romali* | Ana Nikolić | 4 | 10 | 7 |  | 12 | 12 | 10 | 12 | *3086* | 10 | **77** | Z.Lesendrić  | Lj.Jorgovanović  | A.Milić |
| **3** | 19 | *Lazarica* | Ivana Jordan | 10 | 8 | 10 | 7 | 7 |  | 5 | 8 | *2552* | 8 | **63** | I. Jordan  | I. Jordan  | I.Jordan |
| **4** | 16 | *Greh* | Tijana Dapčević | 7 | 4 | 5 | 8 | 8 | 7 | 8 | 7 | *1468* | 7 | **61** | D.Brajović  | D.Brajović  | D.Abadić |
| **5** | 20 | *Da ti se dlanovi zalede* | Mari Mari | 5 | 7 | 4 | 12 |  | 8 | 4 | 6 | *317* | 3 | **49** | A.Milutinović  | A.Milutinović, Lj.Jorgovanović  | A.Aleksov |
| **6** | 2 | *Kapija* | Biber | 8 | 12 |  | 4 | 4 |  | 2 | 4 |  |  | **34** | R.Aksentijević  | Ramirez, R.Aksentijević  | Atelje Trag, Biber |
| **7** | 8 | *Maler* | Blah, blah bend | 2 |  |  | 6 |  | 5 |  | 5 | *297* | 2 | **20** | B.Vasić  | L.Rosić  | B.Vasić, Serđo Mobi |
| **8** | 22 | *Kap po kap* | Romana |  |  |  | 5 | 6 | 2 | 3 | 3 |  |  | **19** | G.Stanković  | S.Milošević, Lj.Jorgovanović  | A.Aleksov |
| **9** | 11 | *Kada ti treba* | Maja Nikolić |  | 5 | 6 | 2 |  | 3 |  | 1 | *256* | 1 | **18** | A.Kraljević  | L.Vukomanović  | A.Kobac |
| **10** | 7 | *Poruka za ljubav* | Ivana Knežević | 6 | 3 | 2 |  |  | 4 |  |  |  |  | **15** | A.Kobac  | S.Slavković  | A.Kobac |
| **11** | 17 | *Konak* | Ana Bekuta |  |  | 8 |  |  |  |  |  | *631* | 5 | **13** | Z.Marjanović  | S.Milošević  | D.Šetina |
| **12** | 9 | *Jednom pokidano* | Blizanci |  |  | 3 |  |  | 6 |  |  | *367* | 4 | **13** | A.Perišić Romario | N.Jovanović  | P.Jovanović |
| **13** | 1 | *Nisam kriv* | Dejan Vozlić |  |  |  |  | 5 |  | 6 |  |  |  | **11** | D.Vozlić  | D.Vozlić  | D.Vozlić |
| **14** | 3 | *Osvoji me* | Enes Ukić | 1 |  |  | 1 |  |  |  | 2 | *875* | 6 | **10** | R.Radivojević  | E.Ukić, D.Drpljanin  | R.Radivojević |
| **15** | 23 | *Bajka* | Propaganda 117 |  |  |  |  |  |  | 7 |  |  |  | **7** | A.Sretenović  | A.Sretenović  | Propaganda 117 |
| **16** | 10 | *Ništa o njoj* | Nevena | 3 | 1 |  |  |  | 1 |  |  |  |  | **5** | L.Vukomanović  | L.Vukomanović  | V.Popović, M.Milatović |
| **17** | 15 | *Neopisivo* | Slađa Ivanišević |  | 2 |  | 3 |  |  |  |  |  |  | **5** | L.Vukomanović  | L.Vukomanović  | V.Popović, M.Milatović |
| **18** | 5 | *Izabran* | Ivana Selakov |  |  |  |  | 3 |  |  |  |  |  | **3** | S.Simić Kamba  | S.Knežević  | A.Aleksov |
| **19** | 4 | *Vatrena* | Koktel bend |  |  | 1 |  |  |  | 1 |  |  |  | **2** | B.Jeremić  | Z.Zlatanović  | B.Jeremić |
| **20** | 14 | *Otrezni me* | Želimir Petrović |  |  |  |  | 2 |  |  |  |  |  | **2** | N.Leković  | N.Leković  | Strahinja i Vojin |
| **21** | 13 | *Kad me jednom za te ne bude* | Vanja Radovanović |  |  |  |  | 1 |  |  |  |  |  | **1** | Ž.Subotić  | Ž.Subotić, B.Marinković  | M Fektori |
| **22** | 6 | *Iskrena pesma* | Julija & Julija |  |  |  |  |  |  |  |  |  |  | **0** | V.Protić  | V.Protić  | V.Protić |
| **22** | 12 | *Sve ili ništa* | Marko Jeftić |  |  |  |  |  |  |  |  |  |  | **0** | S.Simić Kamba | A.Tomić  | S.Trajković |
|

Članovi žirija su bili:

1. *Vlada Maričić*, džez pijanista i kompozitor,
2. *Vuk Žugić*, pomoćnik generalnog direktora "Sava centra" za kulturu,
3. *Velimir Milošević*, član Radiodifuznog saveta,
4. *Teodora Bojović*, kompozitor i vokalni solista,
5. *Vladimir Đurić, urednik "Blica",*
6. *Slobodan Marković*, kompozitor i aranžer,
7. *Jovica Dimitrijević*, producent Beogradskog sajma,
8. *Dragoljub Đuričić*, bubnjar,

te rezultati teleglasanja u ulozi devetog člana žirija.

|  |
| --- |
| ***Nagrade umetničkog saveta Festivala*** |
| Najbolji debitant | Blah, blah bend |
| Tekst | Dragan Brajović Braja (*Greh*) |
| Aranžman | Alek Aleksov (*Kap po kap*) |
| Scenski nastup | Ivana Jordan |
| Interpretacija | Mari Mari |
| *Nagrada publike* | *Flamingosi* (*Ludi letnji ples*) |
|

|  |
| --- |
| ***Godišnje nagrade Festivala za 2005. godinu*** |
| Muzički događaj godine | Koncert Andree Bočelija(koncertna agencija Bis) |
| Koncert godine | Zdravko Čolić |
| Životno delo | Ju grupa |
| Etno album | Vasilisa |
| Rok grupa | Neverne bebe |
| Inostrani album | Toše Proeski (*Pratim te*) |
| Grupa godine | No nejm |
| Koncert na otvorenom | Sanja Ilić i Balkanika(koncert na Kalemegdanu tokom EP u košarci) |
| Nagrada "Duško Trifunović" | Bajaga(za sve tekstove i posebno *Šou počinje u ponoć*) |
| Pevač godine | Sergej Ćetković |
| Pevačica godine | Tijana Dapčević |
| Album godine | Željko Joksimović (*4*) |
|  | Ogi (*Hajde Cico*) |
|  | Jelena Tomašević (*Jutro*) |
|

  


| Srbija na Pesmi Evrovizije |
| --- |
| Jugovizija (od debija 1961. do raspada SFRJ 1992. sa pauzama) |
| Evropesma-Europjesma (srpskocrnogorsko finale; Beovizija je bila polufinale) |
| Beovizija (2003, 2004, 2005, 2006, 2007, 2008, 2009) |
| 3 pa 1 za Oslo (mini-takmičenje 2010. usled finansijskih problema RTS-a) |
| Beosong (nakon dve godine internog odabira — 2013) |